Margrethe Vestager (RV), 2010-06-22:
Allerede ved førstebehandlingen gjorde Radikale Venstre det klart, at vi støtter L 224 som en del af den samlede dagpengereform.
Vi har i lang tid arbejdet for en dagpengereform, fordi udsigterne for dansk økonomi er så usædvanlig dårlige, som de er efter knap 10 år med en borgerlig-liberal regering.
Den situation, som Danmark står i i dag, burde sådan set gøre det klart for alle, der lider af den vrangforestilling, at borgerlige er gode til økonomi, at det netop er en vrangforestilling.
Vi ved, hvor få de er.
Jeg tror ikke, nogen er i tvivl om, at Radikale Venstres reformprogram har indeholdt en dagpengereform, ligesom det fremadrettet indeholder en efterlønsreform.
Der er så bare det ved det, at ting nu bedst bliver gennemført i dialog, og derfor havde vi meget hellere set, at regeringen havde taget initiativ til en dialog med arbejdsmarkedets parter for at drøfte, på hvilken måde man får arbejdsmarkedet til at fungere bedre.
Radikale Venstre har rigtig gode erfaringer med det, både fra 1990'erne og sådan set også fra den måde, som arbejdsmarkedets parter har ageret på op igennem et årti, hvor der har været både op- og nedture for dansk økonomi.
For Radikale Venstre er arbejdet med dagpengesystemet bestemt ikke tilendebragt med disse lovforslag.
Vi ønsker at vende tilbage til spørgsmålet om uddannelse og muligheden for brancheskift, om den måde, vores aktivering fungerer på, om hele det regelværk, som der er i forbindelse med aktivering, fordi vi har den oplevelse, at rigtig mange ledige og rigtig mange medarbejdere oplever, at reglerne og kontrollen stiller sig hindrende i vejen for, at man faktisk kommer i gang med det, der er meningen, nemlig – hvis man er blevet ledig – at finde et arbejde.
Jeg håber meget, at det kommer til at ske.
Jeg tror desværre, det er nødvendigt at få et nyt flertal, før det sker, for vi kan jo meget klart se, at de nedskæringer og den forringelse, der er af mulighederne for voksnes uddannelse, betyder, at hverken Venstre, Konservative eller Dansk Folkeparti lægger vægt på voksnes fortsatte uddannelse.
For Radikale Venstre er voksnes fortsatte uddannelse en helt klar prioritet, fordi vi tror, det er forudsætningen for, at man som enkeltperson og som menneske kan finde en fast plads på arbejdsmarkedet.
Jeg har bare én kommentar til en tidligere ordfører, nemlig den konservative, som sagde, at den økonomiske politik hermed er holdbar.
Det er desværre helt, helt forkert.
Der mangler penge allerede frem til 2015.
Jeg ved godt, at Venstre, Konservative og Dansk Folkeparti knytter meget, meget store håb til en førtidspensionsreform og en reform af SU’en, men jeg har mine tvivl om, hvorvidt det kan skaffe de 5 mia. kr., de håber på.
Når man så når målet i 2015 med et nul på den offentlige saldo, er det, man ser på, én lang skrænt, som betyder, at gælden stiger, at renterne stiger, og at vi efterlader regningen lige præcis til dem, der ikke haft nogen indflydelse på den, nemlig dem, der er børn i dag.
Radikale Venstre støtter forslaget, men vi vender som sagt meget, meget gerne tilbage til hele diskussionen om dagpengesystemet i samarbejde med de partier og de parter uden om Folketinget, som måtte være interesseret i det.